Drawwers kry vroegoggend vrou se lyk op die strand | Netwerk24
Drawwers kry vroegoggend vrou se lyk op die strand
Die liggaam van ’n vrou is Dinsdagoggend op die strand in Macassar gevind. Foto:
Die liggaam van ’n vrou is vroeër hierdie week op die strand in Macassar gevind.
Die lyk van die 57-jarige inwoner van Makhaza is Dinsdagoggend (23 Junie) nakend op die sand aangetref.
Volgens ’n Macassar-polisiewoord­voerder is die polisie omstreeks 09:00 na die toneel ontbied. Strandgangers wat op die strand gedraf het, het op die vrou se lyk afgekom.
Die liggaam is gesig na onder op die sand gevind.
“Die vrou is op haar maag op die sand aangetref. Sy het slegs ’n bra aangehad.”
Volgens die polisiewoordvoerder het die lyk geen sigbare wonde gehad nie en vars bloed was in haar neus.
Die polisie het voorlopig ’n geregtelike doodsondersoek ingestel en wag op die uitslag van die lykskouing wat die oorsaak van dood sal bepaal.
Die vrou is geïdentifiseer nadat polisielede wat die toneel gefynkam het, op ’n handsak met ’n ID, selfoon en bewyse van ’n onlangse besoek aan die Makhaza-kliniek afgekom het. Die vonds het die polisie na die kliniek en haar huisadres gelei waar familielede die vrou aan ’n foto uitgeken het.
Volgens die polisiewoordvoerder het haar familie gister (Woensdag) ’n formele uitkenning gedoen.
Mense met inligting oor dié voorval kan sers. Mari Baron van die Macassar-polisie by 021 857 7100 bel.